ຊາວ​ອີ​ຣ່ານ ປະ​ທ້ວງ ການ​ເສຍ​ຊີ​ວິດ​ຂອງ​ນາງ​ມາ​ຊາ ອາ​ມີ​ນີ ທ່າມ​ກາງ​ທີ່​ມີ​ການ​ຮຽກ​ຮ້ອງ​ເພີ້ມ ໃຫ້​ເຈົ້າ​ໜ້າ​ທີ່​ ຮັບ​ຜິດ​ຊອບ 
ນາງ​ມາ​ຊາ ອາ​ມີ​ນາ ອາ​ຍຸ 22 ປີ ເສຍ​ຊີ​ວິດ ຫຼັງ​ຈາກ​ຖືກ​ຕຳ​ຫຼວດ​ຈັບ ຍ້ອນ​ລະ​ເມີດ​ກົດ​ລະ​ບຽບ​ການ​ໃຊ້​ຜ້າ​ປົກ​ຫົວ​ຂອງ​ປະ​ເທດ
ຊາວອີຣ່ານ ໂຮມຊຸມນຸມກັນຢູ່ໃນຫຼາຍໆຫົວເມືອງ ເພື່ອປະທ້ວງຕໍ່ການປະຕິບັດທີ່ເຮັດໃຫ້ນາງມາຊາ ອາມີນີ (Mahsa Amini) ອາຍຸ 22 ປີ ເສຍຊີວິດໃນອາທິດແລ້ວ ບໍ່ເທົ່າໃດມື້ຫຼັງຈາກນາງໄດ້ຖືກຄຸມຂັງໂດຍຕຳຫຼວດຄວບຄຸມການປະພຶດດ້ານສິນທຳຂອງປະເທດ ຍ້ອນລະເມີດກົດລະບຽບດ້ານເຄື່ອງນຸ່ງ ການປະທ້ວງເຮັດໃຫ້ມີຜູ້ຄົນເຂົ້າຮ່ວມທີ່ນະຄອນຫຼວງເຕຫະຣ່ານ ເມືອງມາສ-ຮາດ ແລະເອສຟາຮານ ຕະຫຼອດຫົວເມືອງຕ່າງໆຢູ່ໃນເຂດຊາວເຄີດ ທາງພາກຕາເວັນຕົກຂອງອີຣ່ານ ຮວມທັງເມືອງມາຣີວານ ດີວານດາເຣ ແລະເມືອງຊາງ-ເກສ ຊຶ່ງເປັນບ້ານເກີດຂອງນາງອາມີນີ ພວກປະທ້ວງພາກັນຮ້ອງຄຳຂວັນ ແລະຢູ່ໃນບາງເຂດພາກັນອັດຖະໜົນຫົນທາງ ໃນຂະນະທີ່ພວກເຂົາເຈົ້າຮຽກຮ້ອງ ຂໍຄວາມເປັນທຳໃຫ້ແກ່ນາງອາມີນີ ພວກເດີນຂະບວນທີ່ນະຄອນໂຕຣອນໂຕ ປະເທດການາດາ ຖືຮູບນາງອາມີນີ ພ້ອມກັບປ້າຍຄຳຂວັນທີ່ຂຽນວ່າ “ຍັງມີອີກຈັກຊີວິດ?” ນາງອາມີນາຖືກຈັບເມື່ອວັນທີ 13 ກັນຍາຜ່ານມາ ທີ່ນະຄອນຫຼວງເຕຫະຣ່ານ ແລະເຈົ້າໜ້າທີ່ປະກາດກ່ຽວກັບການເສຍຊີວິດຂອງນາ 3 ມື້ຫຼັງຈາກນັ້ນ ຕຳຫຼວດໄດ້ປະຕິເສດວ່າ ບໍ່ໄດ້ມີການປະຕິບັດແບບບໍ່ຖືກບໍ່ຕ້ອງຕໍ່ນາງອາມີນີ ໂດຍກ່າວວ່າ ນາງເສຍຊີວິດຍ້ອນຫົວໃຈວາຍ ຄອບຄົວຂອງນາງກ່າວວ່າ ນາງບໍ່ເຄີຍມີປະຫວັດກ່ຽວກັບເລື້ອງຫົວໃຈວາຍ ພໍ່ຂອງນາງ ກ່າວຕໍ່ວີໂອເອພະແນກພາສາເປີເຊຍວ່າ ເຈົ້າໜ້າທີ່ຢາກໃຫ້ມີການຝັງສົບນາງແບບບໍ່ມີການຊັກຊ້າໃດໆ ແລະເວລາທາງຄອບຄົວຂອງນາງໄປຫ້ອງການຜູ້ສັນນະສູດສົບ ລາວໄດ້ເອົາ “ໂລງສົບທີ່ປິດແລ້ວອອກມາໃຫ້ເບິ່ງ ” ທ່ານອາມຈາດ ອາມີນີ ກ່າວວ່າ “ຂ້ອຍບໍ່ຮູ້ເລີຍວ່າ ພວກເຂົາເຈົ້າໄດ້ເຮັດຫຍັງໃຫ້ແກ່ສົບ ” ປະທານາທິບໍດີອີຣ່ານ ທ່ານອີບຣາຮິມ ຣາຍສີ ໄດ້ສັ່ງໃຫ້ທຳການສືບສວນ ແລະຄະນະຍຸຕິທຳຂອງອີຣ່ານກ່າວວ່າ ຕົນພວມເລີ້ມດຳເນີນການສືບສວນສອບສວນ ທ່ານອາມຈາດ ອາມີນີ ກ່າວຕໍ່ວີໂອເອ ພະແນກພາສາເປີເຊຍວ່າ ລາວບໍ່ເຊື່ອໃນການໃຫ້ຄຳໝັ້ນສັນຍາຂອງລັດຖະບານ ທີ່ລາວຕ້ອງການຢາກໃຫ້ “ທຸກໆສືບຕໍ່ຕັ້ງຄຳຖາມກ່ຽວກັບຄວາມຮັບຜິດຊອບ ” ລາວກ່າວຕື່ມວ່າ “ຂ້ອຍເຊື່ອວ່າພວກເຂົາຂີ້ຕົວະຂ້ອຍ ໃນເມື່ອວ່າສົບຂອງລູກສາວຂ້ອຍໄດ້ເສຍຊີວິດໄປແລ້ວ ນາງຈະບໍ່ມີວັນກັບຄືນມາມີຊີວິດອີກ ຂ້ອຍພຽງແຕ່ບໍ່ຕ້ອງການໃຫ້ເລື້ອງແບບນີ້ ເກີດຂຶ້ນອີກ ກັບບຸກຄົນອື່ນໆ ”